text: Tre mænd anholdt for groft hærværk og indbrud på Rømø
  26 september 2019 kl. 04.02
  Politiet beskriver hærværket som omfattende. De tre unge mænd er også mistænkt for at sætte ild i flere biler på øen.
  De tre blev anholdt onsdag klokken 20.08, skriver Syd- og Sønderjyllands Politi i en pressemeddelelse.
  De sættes i forbindelse med indbrud og særdeles groft hærværk i tre sommerhuse på Rømø samt påsatte brande i køretøjer flere steder i Rødding.
  De tre mænd er henholdsvis 18, 21 og 22 år og bosiddende i Tønder Kommune.
  De blev anholdt i et køretøj med en trailer i Rødding. Traileren stammer fra et af indbruddene.
  
  Omfattende hærværk
  Politiet modtog den første anmeldelse om indbrud i et sommerhus onsdag klokken 16.21, mens den første anmeldelse om brand blev modtaget klokken 19.36.
  Vagtchefen ved Syd- og Sønderjyllands Politi oplyser, at der er tale om "omfattende" hærværk ved sommerhusene på Rømø.
  Anklagemyndigheden ved Syd- og Sønderjyllands Politi vil torsdag tage stilling til, om der skal ske fremstilling i et grundlovsforhør.
  